পাথরঘাটা উপজেলার কালমেঘা ইউনিয়নের সাবেক ইউপি সদস্য জালাল আহম্মেদ পঞ্চাইত জানান, সোহেল গত ৫ বছরে চাঁদাবাজি করে ৩ কোটি টাকার মালিক হয়েছেন। তার একটি টিনশেড বিল্ডিং নির্মাণে কোটি টাকার বেশি খরচ করেছেন। ৬ হাজার স্কয়ার ফুট চারতলা বিল্ডিংয়ের কাজ চলছে। জালাল জানান, বিএফডিসি মাছ বাজারের পাশে রফিকুল ইসলাম নামের এক প্রবাসীর জায়গা দখল করে সোহেল তার আস্তানা তৈরি করেছেন। সেখানে বসে তার সব সন্ত্রাসী কর্মকাণ্ড চালান। পুলিশ তার আস্তানা থেকে কয়েকবার অপহৃত নারীদের উদ্ধার করেছে। ২০১৫ সালের ৩০ ডিসেম্বর পাথরঘাটা পৌরসভার প্রথম ধাপের নির্বাচনে সোহেল পৌরসভার ৭নং ওয়ার্ড থেকে কাউন্সিলর নির্বাচিত হন। এরপরই প্যানেল মেয়র হিসেবে তাকে সম্মানিত করা হয়।